Első alkalommal mutatom be a nyilvánosság előtt,
hogy igenis lehet videojelet továbbítani
közönséges, készen kapható LED lámpáról
egy vevőkészülékként szolgáló napelemre egy laptop segítségével.
Nem kell hozzá Wi-Fi, elég a fény.
Kérdezhetik, hogy mi ebben a pláne?
A pláne benne az,
hogy szédületesen kiterjeszti az internet használatát,
csökkentve a digitális hozzáférés nehézségét,
s lehetővé teszi az ún. "Dolgok internetjét",
azaz tízmilliárdnyi készülék internetre csatlakozását.
Úgy vélem, az internet ilyen bővítése csak akkor működőképes,
ha alig igényel energiát.
Ezért a meglévő infrastruktúrát kell leginkább használnunk.
Itt kerül képbe a napelem és a LED.
Első ízben 2011-ben mutattam be
a TED-en
a Li-Fi-t, avagy a Light Fidelity-t.
A Li-Fi gyári LED-ekkel elképesztő gyorsan továbbítja az adatokat,
ráadásul biztonságosan.
Az adatokat fénysugár továbbítja;
a fényerő finom változásába kódoljuk őket.
Bármerre is nézünk, mindenhol LED-eket látunk,
úgymond körülvesz minket a Li-Fi adókészülékek gazdag infrastruktúrája.
De eddig fényérzékelőket, azaz speciális készülékeket használtunk
az adatokba rejtett információ vételére.
Szerettem volna módszert találni rá, hogy a meglévő infrastruktúrával
kinyerhessük az adatokat a Li-Fi fénysugarakból.
Ezért tanulmányozom a napelemeket és -paneleket.
A napelem az elnyelt fényt villamos energiává alakítja.
Ezért tölthetjük mobilunkat napelemmel.
De ne feledjük,
hogy az adatokat a fényerő finom változásába kódoltuk,
ezért ha a beeső fény erőssége ingadozik,
ez történik a napelemből kinyert energiával is.
Ez azt jelenti, hogy elvileg megvan,
hogyan juthatunk információhoz a fénysugárból a napelem útján,
mert a kinyert energia ingadozása
megfelel a továbbított adatoknak.
Persze, az a kérdés,
tudjuk-e fogni a fényerő gyors és finom váltakozásait,
amelyeket a LED fénysugarai továbbítanak?
A kérdésre a válaszunk: igen, tudjuk.
A laborban bemutattuk,
hogy maximum 50 megabit/másodperces sebességig tudjuk fogni a jeleket
közönséges, készen kapható napelemmel.
Ez pedig gyorsabb, mint a legtöbb mai széles sávú összeköttetés.
De most hadd mutassam meg ezt a gyakorlatban.
Ebben a dobozban egy közönséges, készen kapható LED-lámpa van.
Ez pedig egy közönséges, készen kapható napelem.
Rá van kötve egy laptopra.
Van itt egy műszerünk is,
amely mutatja a napelemből kinyert energia mennyiségét.
A műszer most is mutat valamennyit,
mert a napelemre fény jut a környezetéből.
Most fölkapcsolom a fényt,
csak fölkapcsolom
egy pillanatra,
és megfigyelhetik: a mutató jobbra kitér.
Mert a napelem egy pillanatra
a mesterséges fényforrásból energiához jutott.
Ha lekapcsolom, a mutató visszatér.
Bekapcsolom...
Energiához jutunk a napelemből.
Most bekapcsoljuk a videoadást.
Ehhez megnyomom ezt a gombot.
Most a LED-lámpa videojelet sugároz,
nagyon finoman változtatva a LED fényerősségét,
de a szemünkkel nem tudjuk érzékelni,
mert ehhez a változások túl gyorsak.
Ezt bizonyítandó
eltakarom a napelem elől a fényt.
Látjuk, hogy az energiabefogás visszaesik,
és a videoadás is leáll.
Ha leveszem az ellenzőt, a videoadás ismét megindul.
(Taps)
Meg tudom ismételni.
Leállítjuk a videoadást, és az energiabefogás is leáll.
Ez bizonyítja, hogy a napelem vevőkészülékként működik.
De most képzeljék el, hogy a LED-lámpa utcai világítás, és köd van.
Szeretném utánozni a ködöt,
ezért van nálam zsebkendő.
(Nevetés)
Ráterítem a zsebkendőt a napelemre.
Látják, ahogy várható volt,
a befogott energia csökken,
de a videoadás folyik tovább.
Ez azt jelenti, hogy a letakarás ellenére
elég fény jut a zsebkendőn át a napelemre,
úgyhogy a napelem képes dekódolni és sugározni az információt.
Esetünkben egy nagy felbontású videót.
Az egészben az a legfontosabb, hogy a napelemből vevőkészülék lett,
amely fénysugárba kódolt nagy sebességű jeleket vesz, vezeték nélkül,
de eközben továbbra is megőrzi elsődleges funkcióját: energiabefogó készülék.
Ezért lehetséges
a háztetőn lévő napelemeket
széles sávú vevőkészülékként használni,
amely a közeli dombon lévő lézeradóról vagy lámpaoszlopról veszi a jeleket.
Nem számít, hogy a napelem mely részére jut a fénysugár.
Ugyanez igaz
az ablaktáblába illesztett átlátszó napelemekre,
az utcabútorokba beépített napelemekre
vagy a milliárdnyi más berendezésbe szerelt napelemekre:
így jön létre a Dolgok internetje.
Mert arról van szó,
hogy nem akarjuk folyton tölteni e készülékeket,
vagy ami még rosszabb, pár havonta cserélgetni az akkukat.
Említettem:
első alkalom, hogy nyilvános bemutatót tartok.
Ez egy laborszemléltetés,
prototípus.
De munkatársaimmal együtt meggyőződésem, hogy 2-3 éven belül
ebből piacra vihető termék lesz.
Reméljük, hogy hozzájárulhatunk a digitális hozzáférés bővítéséhez,
és hozzájárulhatunk
a milliárdnyi készülék internetre csatlakoztatásához is.
Mindezt anélkül,
hogy az energiaigény hatalmas robbanását okoznánk,
mert a napelemekre pont az ellenkezője a jellemző.
Köszönöm szépen.
(Taps)